Fotomonotaža: Index (FAH,Index)

TOMISLAV KARAMARKO, šef HDZ-a i Darinko Kosor, šef HSLS-a, potpisali su nedavno sporazum o "prijeizbornoj i poslijeizbornoj koaliciji", a kako su najavili riječ je o sporazumu koji definira da će isključivo stručnost biti "kriterij izbora buduće vlade".

No, uvidom u potpisani sporazum došli smo do saznanja da ta stavka ne postoji, kao što ne postoji niz najava o kojima su govorili Karamarko i Kosor. No, krenimo redom.



> Paraziti iz HSLS-a našli novog gospodara



Čelnici HDZ-a i HSLS-a 10. rujna potpisali su sporazum za kojeg su tvrdili na konferenciji za novinare da će "stručnost i domoljublje biti najvažniji kriterij za obnašanje određenih funkcija. Kosor je bio precizniji.



"Stoji da u prvih šest mjeseci provedemo sve reforme, da napravimo zajednički gospodarski program i da prvi put u 20 godina imamo stručnu, a ne partijsku Vladu", opisao je Kosor ugovor kojeg su potpisali HDZ i HSLS. Štoviše ulazio je u detalje.

"Bit će stručna Vlada i upisali smo u naš sporazum da ćemo napraviti pisane kriterije za izbor ljudi u Vladi. Nitko više u Vladi neće biti sa dvije godine radnog staža, nitko neće biti ministar - pripravnik kao što je danas, bit će samo ljudi koji su dokazani u svom poslu", rekao je Kosor o sporazumu gostujući na Soundset radiju. No, svih tih najava u ugovoru nema!



Tekst se nastavlja ispod oglasa

Nema Vlade, nema rokova, nema ni detalja



U ugovoru stoji da je glavna svrha sporazuma zajednički izlazak na parlamentarne izbore 2015. godine te da žele "zajednički djelovati prvenstveno na gospodarskom razvoju RH i promicanju državnih interesa". Sastav Vlade ne spominje se ni u jednom retku te nema spomena o "stručnjacima", a kamoli o najavi da nitko "s dvije godine radnog staža ne može u Vladu".

Nisu napisani nikakvi kriterij za izbor ljudi na čelna mjesta. Jedino je sporazumom regulirano kako će se zastupljenost na izbornim listama utvrditi naknadno.

Nema govora ni o tome da bi se u sljedećih šest mjeseci trebale provesti reforme, što je precizirao Kosor već je samo taksativno nabrojano za što se stranke zalažu.

HDZ-u ekskluzivitet



Pa tako stoji da se zalažu za "dugoročno održivi ekonomski rast, razvoj temeljen na "znanju, inovacijama, obrazovanju...". Priziva se reforma javnog sektora u općem obliku odnosno da takva reforma bude "učinkovita i građanima i gospodarstvu".



Sporazum je dao i ekskluzivitet HDZ-u da i dalje sklapa sa strankama daljnje sporazume o prijeizbornoj i poslijeizbornoj suradnji, dok te mogućnosti za HSLS nema.

